Siden der kom mennesker til Færøerne, er troldene flyttet længere og længere op i fjeldene for at gemme sig. De fleste store trolde er blevet til sten af solens lys. Der findes dog stadig en art af småtrolde, men de er vanskelige at få øje på. De er sky og bor på steder, hvor mennesker normalt ikke kan komme til. De har så gode øjne og ører, at de sagtens kan nå at gemme sig, inden menneskene får øje på dem. Disse småtrolde lever af bær og tang, og de kan tåle sollys. En af dem er Mos-Molte, og det er ham, denne historie handler om. Der er ingen tekst at holde sig til, når du læser historien om Mos-Molte og hans rejse rundt på Færøerne. Lad derfor din egen og børnenes fantasi svæve rundt sammen med ham på rejsen, og lad billederne hjælpe dig med at lave helt din egen historie. Vær til stede i øjeblikket og lev dig ind i Mos-Moltes verden.